《感兴二十七首 其十三》
宋代·方一夔

月府有奇木，根干饱清露。生香异凡间，冲风落天路。

高枝舞青鸾，低枝弄霜兔。姮娥方妙年，衣采纯纯素。

娉婷不肯嫁，含情待谁诉。昨与汗漫期，径向银河渡。

授我不死药，倚徙怨迟暮。即席欲服食，终夕愁相误。

悠悠下高寒，回首空烟雾。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。